Anika Smit-saak: Verdagte mag geïdentifiseer word | Maroela Media
Anika Smit-saak: Verdagte mag geïdentifiseer word
Van Wyk verlaat die hof na sy verskyning. Foto: Phillip Bruwer
Die 24-jarige man wat homself Vrydag aan die polisie oorgegee het in verband met die moord op die 17-jarige Anika Smit, het Maandag in die Pretoria-Noord-landdroshof verskyn.
Landdros Pierre Wessels het beslis dat die verdagte, Andreas Johannes van Wyk, geïdentifiseer mag word. Wessels het gelas dit is in openbare belang om die verdagte te identifiseer, aangesien vorige verdagtes in die saak wel geïdentifiseer is en ook om bespiegeling te voorkom.
Van Wyk het vir regshulp aansoek gedoen waarna die staat versoek het dat die saak uitgestel word vir verdere ondersoek. Van Wyk moet weer op 26 September in die hof verskyn wanneer hy moontlik om borgtog sal aansoek doen. Hy bly in aanhouding by die Pretoria-Noord-polisiestasie tot sy volgende hofverskyning. Hy sal tereg staan op aanklagte van moord, verkragting en lykskending.
Wessels het Maandagoggend die verrigtinge begin deur die geregtelike ondersoek na Anika se dood onbepaald uit te stel. Dié ondersoek is in September verlede jaar begin om te bepaal of iemand aanspreeklik gehou kan word vir Anika se dood en sou Maandag voortgegaan het.
Dit is egter uitgestel weens die verdagte wat hom oorgegee het. Daar is tydens die ondersoek 'n groep belanghebbendes geïdentifiseer naamlik Anika se pa Johan, haar gewese kêrel Nico Venter en Damian Treeby, 'n skoolmaat van Anika. Die verdagte se hofverskyning is aanvanklik vertraag nadat daar gewag is dat Anika se ma, Charlotte Eksteen, by die hof opdaag.
Smit is op 10 Maart 2010 in haar pa se huis in Theresapark, in die noorde van Pretoria, vermoor. Die moordenaar het albei haar hande afgesny en dit van die toneel verwyder. Sy is ook seksueel aangerand en het verskeie steekwonde aan haar liggaam gehad. Haar pa het op haar geskende liggaam afgekom. Haar hande is nooit gevind nie.
Lees alle vorige berigte oor die Anika Smit-saak op Maroela Media.
Lees ook: Anika Smit-moord: 'Geregtigheid kan nou geskied'
Twee dood, 4 beseer in Vrystaat-botsing
Waar is haar hande dan? Moontlik in een of ander ritueel gebruik? Sjoe!!!!
Ek dink haar arme ouers en ook ons het soveel vrae. Wie is die man, het hy Anika geken? Was hy n skool pel? Wat het hy met die hande gedoen? Was dit n trofee? Ken Anika se ouers hom?
Hoop die saak kan afgehandel word sodat almal berusting kan vind.
Baie dankbaar die persoon het die regte ding gedoen. Nou kan daar begin met afsluiting en vergifnis en due heelword proses. Die moord was in my woonbuurt en die na van Anike het oorkant in my straat gebly. As ek as buitestaander geskok was soveel meer die familie en vriende. Veral haar pa wat dus dan ook verkeerd verdink was. Weer waarheid in die opdrag om nie te veroordeel nie. Mag God hulle nou vertroos en rustig laat word.
Sjoe… Dat een mens soveel lewens kan verwoes… Sal tronkstraf ooit werklik genoeg wees so vir 'n uiters bose daad?
Ek is so bly dat daar darem nou vordering is, dit moet vreeslik wees vir 'n ouer om te wonder oor die dood van sy/haar kind. Mag die regte persoon nou vervolg word en die ouers uiteindelik die kans kry om berusting te kry. Die hartseer sal nie minder wees nie, net die vrae sal nou beantwoord word.